### Resume

En privat bygherre har anmodet om en ny lokalplan for [adresse] i Børkop. Lokalplanen giver mulighed for at opføre tæt-lav boligbebyggelse i form af cirka 13 tæt-lav boliger i højst én etage. Lokalplanområdet ligger øst for [adresse] og nord for flere parcelhuse langs [adresse]. Derudover ligger lokalplanområdet sydvest for flere virksomheder langs Industrivej. I dag er området ikke bebygget, men henligger med højt græs og beplantning.

### Sagsfremstilling

![](data:image/png;base64...)

Figur 1: Kort over lokalplanområdet

![](data:image/png;base64...)

Figur 2: Kortbilag 4 Illustrationsplan

Planens historik

Teknisk Udvalg besluttede på mødet 4. oktober 2022, pkt. nr. 224, at igangsætte udarbejdelse af lokalplan nr. 1390 Boligområde ved [adresse], Børkop.

Lokalplanens indhold

En privat bygherre har anmodet om en ny lokalplan for [adresse] i Børkop, der omfatter et område på cirka 1 ha. (9.733 m2). Lokalplanområdet ligger øst for [adresse] og nord for flere parcelhuse langs [adresse] i Børkop. Derudover ligger lokalplanområdet sydvest for flere mindre virksomheder langs Industrivej. Ved nogle af disse virksomheder er der også privat beboelse.

Lokalplanområdet ligger i byzonen, men er ikke bebygget og henligger nu med højt græs og øvrig beplantning.

Lokalplanens formål er, at give mulighed for at etablere tæt-lav boligbebyggelse i form af cirka 13 boliger. Boligerne udlægges, så en grund på 400m2 kan udstykkes til hver enkelt bolig. Bygherre har dog et ønske om, at etablere bebyggelse med en mindre privat have, således at de fælles grønne opholdsarealer bliver større. Derfor tillades, at op til 185m2 af grunden udlægges i det fælles opholdsareal, og den private del af grunden bliver minimum 215m2. Derved opnås et større samlet fælles friareal, som giver mulighed for flere aktiviteter, og at en sti kan føres gennem området. Bebyggelsesprocenten fastsættes til højst 40, og der kan bygges i én etage med en maksimal bygningshøjde på 6 meter. Boligerne udlægges langs en boligvej med vejadgang fra [adresse]. Der etableres 2 parkeringspladser pr. bolig, hvoraf den ene skal etableres ved boligen.

Derudover stiller lokalplanen krav til fælles opholdsareal, terrænregulering og beplantning. Områdets terræn falder mod sydøst, hvilket betyder, at der ved lokalplanområdets sydøstlige afgrænsning er et fugtigt område. Et areal langs den sydøstlige lokalplanafgrænsning må derfor ikke terrænreguleres. Derudover kræver lokalplanen, at der højst må terrænreguleres +/- 0,5 meter i den øvrige del af lokalplanområdet, for at sikre indpasning i det eksisterende terræn i videst mulig omfang. Udtaget er dog vejudlægget ved overkørslen til [adresse], hvor der må terrænreguleres med - 0,75 meter, samt et begrænset areal ved den østlige boligbebyggelse, hvor der tillades terrænregulering med + 1 meter.

Langs lokalplanområdets nordøstlige afgrænsning skal der etableres et beplantningsbælte i en bredde af 5 meter som afskærmning mod virksomhederne langs Industrivej. Derudover stiller lokalplanen krav om beplantning langs [adresse], og den eksisterende beplantning af buske og træer i lokalplanområdets sydøstlige hjørne ønskes bibeholdt i videst muligt omfang. Mellem boligerne og de fælles opholdsarealer må der kun etableres en afgrænsning af levende hegn eller hæk.

Området er omfattet af en eksisterende lokalplan nr. 1.36 for et område til boligformål ved [adresse] i Børkop, som har været grundlaget for etableringen af tæt-lav boligbebyggelse på den vestlige side af [adresse]. Dog er den eksisterende lokalplan ikke byggeretsgivende for [adresse], hvilket gør, at denne lokalplan er nødvendig for den videre udvikling af lokalplanområdet.

Vurdering af afledte konsekvenser

Der er ikke udarbejdet en helhedsvurdering af lokalplanens afledte konsekvenser, dels fordi området allerede var udlagt til boliger i lokalplan 1.36, og nærværende lokalplan giver mulighed for forholdsvis få boliger. Boligerne forventes ikke at give kapacitetsudfordringer på daginstitutions- og skoleområdet.

Miljøvurdering

Forslag til lokalplan nr. 1390 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg der har været i fordebat.

Høringsperioden for lokalplanen fastsættes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden. Men da der i høringsperioden er helligdage forlænges den til 5 uger.

[adresse]Frafaldserklæring

Lokalplanområdet er privatejet og i byzone, og en frafaldserklæring er derfor ikke nødvendig.

### Klima og resiliensvurdering

Nyt byggeri og anlægsarbejde vil altid øge udledningen af CO2. En øget fortætning af bebyggelse bidrager til et mere bæredygtigt arealforbrug. Samtidig er der fra lokalplanområdet nem adgang via eksisterende infrastruktur til byens øvrige funktioner såsom butikker, skole, fritidsaktiviteter, bus og togstation indenfor cirka 1-2 km. Der er derved nem mulighed for at gå, cykle eller benytte kollektiv transport, som er mere bæredygtige transportformer. Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Historik

Teknik- og Miljødirektøren indstiller, 21. november 2023, pkt. 250:

at udvalget anbefaler over for Byrådet, at forslag til lokalplan nr. 1390 vedtages og offentliggøres i 5 uger.

Beslutning fra Teknisk Udvalg, 21. november 2023, pkt. 250:

Anbefalet.

Jonathan Christiansen var fraværende.

Beslutning fra Økonomiudvalget, 5. december 2023, pkt. 246:

Anbefales.

### Beslutning

Godkendt.

Fraværende: Richard Hermansen. I stedet mødte Brian Søndergaard.